[{"text_idx": "#000000", "text": "Kallis, kallis Eesti: hinnad pu\u0308sivad ja kosuvad (172)"}, {"text_idx": "#000001", "text": "Ostujo\u0303u puhul vaatame eelko\u0303ige kahte indikaatorit: palka ja hinnataset. Vo\u0303rdleme neid ELi po\u0303himootoriks peetava stabiilseima majandusega riigi Saksamaaga. Seejuures teeme seda reaalsete kulutuste alusel, ja\u0308ttes ko\u0303rvale 2500 toodet sisaldava EUROSTATi statistika ning vo\u0303ttes vo\u0303rdlusaluseks lihtsa su\u0308nnipa\u0308evapeo, kuna paljud EUROSTATi arvestuskaubad (nt eralennukid, kuumao\u0303hupallid, narkootikumid, seksma\u0308nguasjad, prostituudid, eradetektiivid, ihukaitsjad, astroloogid, tahkeku\u0308tused jmt) on keskmise eestlase tarbimiskorvis kaduvva\u0308ikese ta\u0308htsusega. Seevastu su\u0308nnipa\u0308eva tahab enamik vast kord aastas ikka pidada."}, {"text_idx": "#000002", "text": "Korraldame siis tagasihoidliku su\u0308nnipa\u0308evapeo 15 inimesele, kellest 8 on ta\u0308iskasvanud ja 7 nende lapsed. Pakume ku\u0308lalistele head-paremat, mis on eraldi a\u0308ra toodud tabelis ning valime peo puhuks va\u0308lja tavalisest pisut kvaliteetsemad toiduained. Alustuseks pakume Veuve Clicquot' s\u030campanjat Cassis' siirupiga ja ooteks lihtsaid sna\u0308kke \u2013 kirsstomateid ning vorsti- ja juustuvalikut. Lapsed saavad alkoholivaba vahuveini."}, {"text_idx": "#000005", "text": "Et ostukorvid vo\u0303rreldavad oleks, valime iga toote puhul kas sama marki sama suure toote vo\u0303i siis samas kvaliteedikategoorias oleva odavaima toote ning teeme seda nii kontseptsiooni, hinnataseme kui ka kohaliku turuvo\u0303imu poolest vo\u0303rreldavates kauplustes: Eestis Selveris ja Saksamaal Rewes. Mo\u0303lemad on turul tugevad tegijad, pu\u0308rgivad kvaliteedi poolest ko\u0303rgemasse klassi (kuigi kaupadest ja va\u0308ljapanekutest u\u0308lepakitud Selver on meeldiva ja puhta ostukeskkonnaga Rewest sama erinev nagu keskturg Stockmannist) ja mo\u0303lemat peetakse oma kategoorias keskmisest kallimaks ostukohaks."}, {"text_idx": "#000006", "text": "Seda tehes po\u0303rkume kokku juba esimese takistusega: kui Rewest saab ko\u0303ik toiduained ka\u0308tte, siis Selverist leiab vaid ha\u0308davajaliku proletaartoitude komplekti, seeto\u0303ttu tuleb muist toitu osta Stockmann Delist, sest Selveris seda lihtsalt ei ole. Seejuures oletame, et muist paremini sa\u0308ilivaid vo\u0303i va\u0308he kuluvaid aineid, nagu mustaso\u0303strasiirup, tee ning sibul, oliivio\u0303li, seller, ku\u0308u\u0308slauk, porgand, ts\u030cillipipar, rosmariin, basiilik, sool, pipar ja muud kastme tegemiseks vajalikud toiduained on meil kodus juba olemas."}, {"text_idx": "#000007", "text": "Nu\u0308u\u0308d kirjutame u\u0308les hinnad ja ma\u0308rgime juurde ka vajaminevad kogused. Kui mo\u0303nda toodet mu\u0308u\u0308akse Saksamaal ja Eestis eri koguses, arvutame selle u\u0308mber vajaminevale kogusele. La\u0308htume tava-, mitte soodushindadest, va\u0308lja arvatud o\u0303unte puhul, sest Selverist vaatavad vastu enamasti vaid 2. klassi krimpsus jubinad, mida Saksamaal loomaso\u0308o\u0308daks kasutatakse, ja vastupidi \u2013 Rewes mu\u0308u\u0308davad juur- ja puuviljad kuuluvad eranditult esimese klassi toodete hulka, seejuures mo\u0303ni neist on isegi biotoode. Seega vo\u0303tame ostukorvi Rewe 1. klassi sooduso\u0303unad ja nende ko\u0303rvale Selveri 2. klassi ta\u0308ishinnaga krimpsud."}, {"text_idx": "#000009", "text": "Edasi arvutame hinnasuhted protsentides ning ka suhtelise hinna ehk selle, kui kallis on kummaski riigis see kaup sissetulekuga vo\u0303rreldes. Vo\u0303tame aluseks EUROSTATi statistika, mille ja\u0308rgi oli Eesti keskmine kuunetosissetulek 2012. aastal 613,20 eurot ja Saksamaal 2 232,59 eurot. Arvutame vahe kordades ja leiame, kui palju on u\u0308ks vo\u0303i teine toode vo\u0303rreldes keskmise sissetulekuga kummaski riigis odavam vo\u0303i kallim. Vaatame tulemust, mis on toodud ko\u0303rvalolevas tabelis."}, {"text_idx": "#000010", "text": "Selgub, et Saksamaa elanikud pole eestimaalastest rikkamad mitte ainult 3,64-kordse sissetuleku, vaid ka veelgi suurema u\u0308ldise ostujo\u0303u poolest, mis tuleneb peale suurema sissetuleku ka madalamatest hindadest. Selliselt ulatuvad erinevused lausa sadadesse ja tuhandetesse protsentidesse, ehk teisiso\u0303nu mitmesse korda. Kuna enamik hinnakoefitsiente ja\u0308a\u0308b 200\u2013400% vahele, mis ta\u0308hendab sissetulekutega vo\u0303rreldes 728\u20131456% ehk 7,28\u201314,56kordset hinnavahet Saksa tarbijate kasuks, siis tuleb paraku nentida, et Eesti on elamiseks to\u0303epoolest va\u0308ga kallis ja madala elustandardiga riik."}, {"text_idx": "#000011", "text": "Kindlasti ei saa seda vo\u0303tta u\u0308htlaselt ko\u0303ikide hindade lo\u0303ikes (ilmselt on EUROSTATi indeksis sisalduvad vibraatorid, kokaiin ja tahkeku\u0308tus va\u0308iksemate hinnavahedega, mis toobki u\u0308ldise indeksi alla), aga kui keegi tahab ise su\u0308u\u0308a vo\u0303i toitu ku\u0308lalistele pakkuda, siis on see kallis lo\u0303bu ku\u0308ll. Igatahes ta\u0308hendab 500-eurone su\u0308nnipa\u0308ev oma kodus eestimaalase jaoks suuremast osast oma kuusissetulekust loobumist, samas kui 300-eurone su\u0308nnipa\u0308ev sakslast veel maha ei niida. Arvestades sissetulekut on taoliste pidude pidamine eestimaalaste jaoks sakslastega vo\u0303rreldes lihtsalt u\u0308le 5,7 korra kallim."}, {"text_idx": "#000012", "text": "Kaupmehed va\u0308idavad, et ko\u0303iges on su\u0308u\u0308di va\u0308ike Eesti turg. Seda tingivat kaks aspekti:Esiteks, kaupluste suuruse ja ku\u0308lastatavuse osas \u2013 va\u0308idetavalt on Eestis kauplused pooltu\u0308hjad ja ka va\u0308iksemad, mis po\u0303hjustab suuremad kulud ostu kohta.Teiseks on Eesti turg juba ise nii va\u0308ike, et siia ei ole vo\u0303imalik suuri hulgioste kaupade sissetoomisel teha ega soodustusi saada."}, {"text_idx": "#000013", "text": "Esimene va\u0308ide ei kannata kriitikat, sest keskmine Selveri supermarket on ta\u0308iesti vo\u0303rreldav keskmise Rewe kauplusega nii kauplemispinna kui ka ku\u0308lastajate arvu poolest. Naiivne oleks ka va\u0308ita, et kui 2500ruutmeetrises Selveris ka\u0308ib pa\u0308evas 5000 inimest, siis samasuures Rewes ka\u0308ib justkui 50 000 \u2013 see ei ole reaalne, sest nad ei mahuks sinna lihtsalt a\u0308ra."}, {"text_idx": "#000014", "text": "Teiseks on Kaubamaja grupp, kuhu kuulub ka Selver, oma ligi poolemiljardilise ka\u0308ibega piisavalt suur, et tootjatelt mo\u0303ningat allahindlust ku\u0308sida \u2013 kordades erinevad hinnad selliste suuruste puhul ei ole kindlasti po\u0303hjendatud."}, {"text_idx": "#000015", "text": "Paljud va\u0308idavad, et su\u0308u\u0308di on hoopis Eesti perifeersus \u2013 transport on kallis ja kaupade siiavedu to\u0303stab hindu ma\u0308rkimisva\u0308a\u0308rselt. Kontrollime ka seda va\u0308idet. Vo\u0303tame na\u0308iteks Ritteri s\u030cokolaadi. Seda toodetakse to\u0303epoolest Saksamaal, Waldenbuchi linnas. Kuid ka seal tuleb toodangut tehasest poodi transportida ning kui viia s\u030cokolaad na\u0308iteks Kieli mo\u0308o\u0308da A7 kiirteed, tuleb selleks la\u0308bida ikkagi 774 km. Pole just va\u0308he \u2013 Saksamaa on suur riik. Seejuures on isegi Kielis 85-sendine 100-grammine Ritter odavam, kui meil kohapeal Tallinnas 1,10-eurone 100-grammine Kalevi Bitter, mis tuleb vaid 20 km eemalt Tallinna ku\u0308lje alt ja on ma\u0308rksa madalama klassi s\u030cokolaad. Samasugune Bitteri tasemel 100-grammine tahvel maksab Rewes hoopis 49 senti, mis on ligi 2 korda Bitteri hinnast va\u0308hem. Seega vahemaa ja transport ei ole kindlasti argumendid, mis veenaks."}, {"text_idx": "#000016", "text": "Toome siis hoopis ekstreemse na\u0308ite \u2013 oletame, et sedasama Ritterit (mis Eestis maksab 1,49 eurot ja Saksamaal 85 senti) ka\u0308ib igapa\u0308evaselt Saksamaalt eraldi toomas Selveri ka\u0308skjalg. Tallinn-Frankfurdi pileti keskmine hind Lufthansaga on kuu-paar ette ostes 230 eurot, mille eest saab kaasa vo\u0303tta 23-kilose paki ja 8 kg veel endaga kaasa kabiini. Kuna Selveri ka\u0308skjalg ka\u0308ib iga pa\u0308ev, siis saab ta Frequent Traveller kliendina tasuta peale veel u\u0308he 23-kilose paki. Ritteri s\u030cokolaad kaalub 100 g, sestap saab ka\u0308skjalg tuua iga pa\u0308ev lennukiga 560 tahvlit s\u030cokolaadi (kui paarigrammine u\u0308mbris lihtsuse mo\u0303ttes arvutustest va\u0308lja ja\u0308tta). Muide \u2013 selliselt toimivad to\u0303epoolest mitmed Eesti firmad, vedades ka\u0308skjalgade abil edasi-tagasi va\u0308ikesemahulisi raskeid saadetisi (na\u0308iteks kohvrita\u0308ite viisi dokumente vo\u0303i monitooringumaterjale). Seega 560 s\u030cokolaadi transpordihinnaks o\u0303hu kaudu ja veel isikliku ka\u0308skjalaga kujuneb vaid 41 senti s\u030cokolaadi kohta, mis teeb toote lo\u0303pphinnaks isegi Saksa kalleimast toiduketist Rewest ostes 1,26 eurot Selveri 1,49 asemel. Otse tehasest vo\u0303ttes saab s\u030cokolaadi ka\u0308tte veel mo\u0303niku\u0308mmend senti odavamalt, seega mahub 1,26-eurose hinna sisse ka ka\u0308skjala palk lausa 1 839 eurot kuus (arvestusest 20 senti tahvli kohta ja makstes ko\u0303ik maksud), mille eest saab Eesti palkade juures to\u0308o\u0308le vo\u0303tta isegi neli transpordito\u0308o\u0308list. Seega ja\u0308lle midagi ei klapi."}, {"text_idx": "#000017", "text": "Taolised hinnavahed ei kehti ainult toiduainete, vaid ka muude kaupade puhul: nii maksab Dr. Schelleri 40 ml-ne kreem, mille Saksamaal saab 2,40 euroga, Selveris hoopis 12 eurot. Ko\u0303vasti kallimad on Eestis ka kodukeemia, riided, elektroonikaseadmed, kodusisustus ja peaaegu ko\u0303ik muud kaubad. Isegi teenused, mis peaksid oma to\u0308o\u0308jo\u0303uintensiivsuse to\u0303ttu ko\u0303rgete palkadega Saksamaal just kallimad olema, tulevad seal ka\u0308tte ma\u0308rksa odavamalt: na\u0308iteks on va\u0308ljas so\u0308o\u0308mine samava\u0308a\u0308rsetes kohtades keskmiselt poolteist kuni kaks korda soodsam, olgu siis tegemist Subway kiirvo\u0303ileivaso\u0308o\u0308kla vo\u0303i korraliku o\u0303htuso\u0308o\u0308girestoraniga."}, {"text_idx": "#000018", "text": "Eesti hinnad aga pu\u0308sivad ja na\u0308itavad muudkui kosumise ma\u0308rke. Rahulikud eestimaalased u\u0308ha maksavad ja firmade rahakotid u\u0308ha kosuvad. Paraku ei ja\u0308a\u0308 sellest tulust just palju Eestisse \u2013 kui Selveri po\u0303hiomanikud ostavad endale limusiini, luksuskella, lo\u0303unamere ha\u0308a\u0308rberi vo\u0303i laeva, voolab raha selle kaudu riigist va\u0308lja. Teised, enamasti va\u0308lisomanduses olevad ketid (Rimi, Prisma, Maxima, Sa\u0308a\u0308stumarket) aga saavad kasumi kanaliseerida va\u0308lja oma emafirmadesse otse. Kummalgi juhul Eesti elu sellest ei edene."}, {"text_idx": "#000019", "text": "Hinnad aga to\u0303usevad ku\u0308ll \u2013 na\u0308iteks to\u0303usid Rimi aastaaruande andmetel jaekaubanduses 2012. aastal hinnad tervelt 4,2% ning ja\u0308tkavad kasvu ka edaspidi. Seejuures on oluline see, et kui uue lennuki vo\u0303i vibraatori ostab inimene vo\u0303ib-olla kord paari aasta jooksul, siis toitu ostetakse va\u0308hemalt iga na\u0308dal \u2013 su\u0308u\u0308a on inimestel vaja regulaarselt. Selles valguses pole midagi imelikku, kui asjalikumad eestimaalased langeva elukvaliteedi eest va\u0308lismaale pagevad. Tahaks ku\u0308ll loota, et vaid maailma vaatama, nagu presidendi no\u0303unik Iivi Anna Masso hiljaaegu va\u0308itis \u2013 Soomet ka\u0308ib juba igal na\u0308dalal uudistamas eri hinnangute ja\u0308rgi ligi 50 000\u2013100 000 meie kaasmaalast, kes riigiga tutvumise ko\u0303rvalt kohalikke saamatuid ka ehitusto\u0308o\u0308del ja muudes tegemistes aitavad."}, {"text_idx": "#000020", "text": "Mis juhtub, kui nii ja\u0308tkub? Viimane kustutab tule. Ja o\u0303igesti teeb \u2013 ka elekter on meil kallis."}]